‘Ek neem kennis, oom Schalk’Die Springbokke het die tweede toets teen Wallis met 13 – 12 verloor. Foto: GB Jordaan. Suid-Afrikaanse rugbyondersteuners het vooraf geweet dat Wallis taai teenstanders kan wees. Toegegee, die Rooi Drake is hoegenaamd nie die wêreld se beste rugbyspan nie, maar hulle beskik oor die vermoë om laspos-rugby te speel en staan fisiek vir niemand terug nie. Maar heimlik het niemand gedink dat die besoekers die eerste toets met net drie punte op Loftus Versfeld sou verloor nie; om dan nie eens van ’n oorwinning in Bloemfontein te praat nie. Die derde toets in Kaapstad geniet nou wafferse eindstryd-status met Dan Biggar se span wat nóg ’n geskiedboekinskrywing kan maak: Nie net is hulle die eerste Walliese span om ’n toets in Suid-Afrika te wen nie, maar hulle kan nou selfs met die reekslouere wegstap. Boonop is die Springbokke – die verdedigende wêreldkampioenspan – vandeesweek deur Frankryk as Wêreldrugby se voorste vyftiental op die internasionale verhoog onttroon. Nodeloos om te sê is verskeie oudspelers nie tevrede met dié stand van sake nie en Schalk Burger senior het sy misnoeë op sosiale media te kenne gegee. “Wanneer ’n mens na die afrigter, kaptein en direkteur van rugby luister en jy sien hoe hulle presteer; dan weet jy dat dit óf ’n kwessie van windmakerigheid is óf ons is baie swakker as wat ons dink ons is. Dit is hartseer om te sê, maar daar is geen struktuur te bespeur nie. En die Wêreldbeker-toernooi is slegs ’n jaar weg,” het die 66-jarige oudslot getwiet. Rassie Erasmus. Foto: Charly Triballeau/AFP. Rassie Erasmus, SA Rugby se direkteur van rugby, het intussen Burger se inskrywing op sy Twitter-rekening gedeel. “Ek neem kennis, oom Schalk. Dankie vir jou opinie, dit beteken baie,” het die Wêreldbeker-wenafrigter boaan die plasing geskryf. Die Springbokspan vir die derde en beslissende toets is gister aangekondig en daar is weinig teken van die sogenaamde “B-Bokke” wat in die tweede toets diens gedoen het. Siya Kolisi sal weer die span aanvoer, terwyl Eben Etzebeth in sy 100ste wedstryd vir die Springbokke sal speel. Terselfdertyd is dit ook ’n spesiale dag vir Bongi Mbonambi; die haker speel Saterdag in sy 50ste toets vir Suid-Afrika. Agterlangs maak Damian Willemse, Cheslin Kolbe, Lukhanyo Am, Damian de Allende en Makazole Mapimpi weer hul terugkeer, terwyl Faf de Klerk en Willie le Roux vir die nodige ervaring op die plaasvervangerbank sorg. “Ons glo dat hierdie kombinasies die beste sal werk vir die komende toets. Ons het ’n eerlike gesprek met die spelers gehad en dit duidelik gemaak wat van hulle verwag word. Hopelik verloop alles volgens plan om die verlangde uitslag te bewerkstellig,” het Jacques Nienaber (afrigter) gesê. Noted Oom Schalk thanks for your opinion it counts a lot ???? https://t.co/o8A05uXgly — Rassie Erasmus (@RassieRugby) July 12, 2022 Test rugby is made up of an ethos of tradition over years of two countries playing one another and being proud of the outcomes that history presents – why change it for an experiment – there is a reason why it is Wales first win in SA and so who allowed it to happen? https://t.co/5yTWjlon2y — Schalk Burger Snr not Schalk jnr (@skalabrak) July 10, 2022